Na temelju članka 35. Statuta Filozofskog fakulteta Sveučilišta u Zagrebu Fakultetsko vijeće Fakulteta na sjednici održanoj \_\_\_\_\_\_\_\_\_\_ 2016. donosi

# *PRAVILNIK*

# *O*

# *ORGANIZACIJI RADA*

# *CENTRA ZA RAZVOJ KARIJERE*

# *I. Opće odredbe*

Članak 1.

Ovim Pravilnikom uređuje se organizacija rada Centra za razvoj karijere Filozofskog fakulteta Sveučilišta u Zagrebu (u daljnjem tekstu: Centar), utvrđuju njegova tijela, aktivnosti i djelatnici.

Članak 2.

Puni je naziv Centra: *Centar za razvoj karijere*

Uz puni naziv Centra na hrvatskom jeziku, Centar koristi i naziv preveden na engleski jezik, a glasi: *Centre for Career Development*.

Članak 3.

Centar je organizacijska jedinica Fakulteta.

Članak 4.

Temeljna je svrha Centra pružati savjetodavnu i obrazovnu podršku korisnicima koji se žele bolje pripremiti za suvremeno tržište rada i zahtjeve potencijalnih poslodavaca.

Ovu svrhu Centar postiže kroz nekoliko vrsta djelatnosti:

a)*Izobrazba* - međuodsječno, međufakultetsko i međusveučilišno osposobljavanje i usavršavanje domaćih i stranih studenata na preddiplomskom, diplomskom i poslijediplomskom doktorskom i specijalističkom stupnju, učitelja/nastavnika i zainteresiranih pojedinaca u području vještina upravljanja karijerom, organizacijskih, komunikacijskih i prezentacijskih vještina; kreativnosti i inovativnosti te ostalih tzv. generičkih vještina ptrebnih za uspješno zapošljavanje i veću radnu uspješnost, a koje Centar izrađuje samostalno i/ili u suradnji s nastavnicima Fakulteta, te pojedinim stručnjacima i srodnim institucijama iz zemlje i inozemstva. Uspostavljanje i koordinacija nastavnih baza u svrhu postizanja ciljeva društveno korisnog učenja te povezivanja s praksom i poslodavcima. Osmišljavanje i organiziranje redovite fakultetske nastave na preddiplomskom, diplomskom i poslijediplomskom stupnju u obliku izbornih kolegija (semestralnih ili koncentriranih ovisno o sadržaju kolegija, organizacijskim resursima i mogućnostima studenata).

b) *Profesionalno savjetovanje i usmjeravanje studenata* – individualni i grupni savjetodavni rad sa studentima u svrhu povećanja njihove zapošljivosti te osnaživanja samoprezentacijskih i drugih generičkih vještina nužnih za uspjeh na suvremenom tržištu rada i radnom mjestu.

c) *Istraživačka djelatnost -*provođenje fundamentalnih, razvojnih i primijenjenih istraživanja u području profesionalne orijentacije i profesionalnog savjetovanja; potreba tržišta rada; karijernog razvoja; odrednica zapošljivosti; te drugih općih i primjenjenih grana društvenih znanosti povezanih s upravljanjem ljudskim potencijalima.

d) *Dokumentacijska i informacijska djelatnost* - oblikovanje elektroničke baze podataka dostupne širokom krugu studenata, nastavnika, istraživača i potencijalnih poslodavaca u zemlji i inozemstvu, koja bi osim programa, istraživačkih projekata, rezultata istraživanja, publikacija, nastavnih materijala, skupova i drugih aktivnosti Centra, sadržavala informacije o srodnim programima, istraživanjima i institucijama u zemlji i inozemstvu; te informacije o kompetencijama studenata i njihovim obrazovnim profilima, te potencijalnim poslodavcima i poslovima. Predstavljanje javnosti i edukacijsko-medijska promocija programa i rada Centra, te obrazovnih profila studenata Filozofskog fakulteta na tržištu rada.

e) *Povezivanje s gospodarstvom i potencijalnim poslodavcima* – poticanje suradnje s potencijalnim poslodavcima te privatnim i javnim institucijama u svrhu međusobne razmjene informacija i iskustva, a u obliku organizacije specijaliziraniih skupova, okruglih stolova i tribina, sustava mentorstava i radnih praksi, stvaranja nastavnih baza te društveno korisnog učenja.

f) *Znanstveni i stručni skupovi* - organizacija znanstvenih i stručnih, domaćih i međunarodnih skupova u području razvoja karijere, profesionalnog usmjeravanja, povećanja zapošljivosti i u drugim srodnim područjima.

g)*Međunarodna suradnja i razmjena istraživača, nastavnika, studenata i poslodavaca -* poticanje suradnje s gospodarstvom, te drugim visokoškolskim i istraživačkim institucijama i organizacijama iz zemlje i inozemstva, uključujući istaknute pojedince te međuvladine i nevladine globalne i europske udruge koji djeluju u području karijernog razvoja i profesionalnog usmjeravanja i savjetovanja te osiguranje redovite razmjene istraživača, nastavnika, studenata i gospodarstvenika u oba smjera, u formi međunarodnih seminara, ljetnih ili zimskih škola i slično.

h) Pripremanje za *tisak* elektronskih i tiskanih publikacija Centra.

Članak 5.

Djelatnosti Centra ostvaruju se u obliku redovite fakultetske nastave, individualnog i grupnog profesionalnog savjetovanja i usmjeravanja te organiziranih dodatnih programa izobrazbe; jednogodišnjih ili višegodišnjih znanstveno-istraživačkih i drugih projekata koje zainteresirani nastavnici i suradnici Fakulteta i Centra prijavljuju i ostvaruju kao dio cjelokupnih djelatnosti Centra, a u sklopu međuodsječne suradnje na Fakultetu, međufakultetske i međusveučilišne suradnje te suradnje s gospodarstvom u zemlji i inozemstvu.

Članak 6.

Centar se kroz svoje projekte može uključivati u postojeće mreže srodnih institucija koje podržavaju međunarodne organizacije, te sudjelovati u međunarodnim projektima i programima.

## II. Upravljanje Centrom

II. a. Voditelj Centra

Članak 7.

Čelnik Centra je voditelj Centra.

Voditelja Centra zamjenjuje zamjenik voditelja Centra.

Za voditelja i zamjenika voditelja Centra može biti izabrana samo osoba u znanstveno-nastavnom zvanju.

Voditelja i zamjenika Centra, na prijedlog Odsjeka za psihologiju, biraju članovi Centra tajnim glasovanjem, potvrđuje Fakultetsko vijeće i imenuje dekan. Ako članovi Centra ne izaberu voditelja Centra, voditelja Centra imenuje dekan, a potvrđuje ga Fakultetsko vijeće.

Voditelj Centra brine se o cjelokupnom radu Centra, priprema godišnji izvještaj o radu Centra i za svoj je rad odgovoran Vijeću Centra te dekanu Fakulteta, te radi druge poslove propisane internim aktom Centra.

U slučaju spriječenosti poslove voditelja preuzima zamjenik.

### II. b. Vijeće Centra

Članak 8.

Vijeće Centra čine: voditelj Centra, zamjenik voditelja Centra, pročelnik Odsjeka za psihologiju, Prodekan za nastavu i studente, Prodekan za studijske programe i cjeloživotno obrazovanje i zaposlenici Centra.

Vijeće Centra razmatra i odlučuje o važnijim poslovnim, razvojnim i kadrovskim pitanjima Centra i odgovorno je za njegovo funkcioniranje. Također, osigurava ekspertne i savjetodavne usluge, brine se za domaću i međunarodnu podršku radu Centra te se brine o kvaliteti rada Centra. Po potrebi radi i druge poslove definirane internim aktima Centra.

Vijeće Centra sastaje se najmanje svaka dva mjeseca, a obavezno na početku i na kraju svakog semestra radi rasprave o tekućim i novim projektima Centra.

Način funkcioniranja Vijeća Centra, pojedine uloge članova Vijeća Centra te točan način odlučivanja definirati će se internim aktima Centra, a u skladu sa Statutom FFZG i UNIZG, te važećim zakonskim propisima.

**II. c. Ostala tijela Centra**

**Članak 9**.

Centar može imati Savjetodavni odbor sastavljen od domaćih i stranih znanstvenika i stručnjaka s ugledom u za Centar relevantnim područjima. Preporuča se da Savjetodavni odbor čine predstavnik studenata FFZG, ekspert u području prijavljivanja i provedbe europskih projekata, stručnjak za poslove razvoja karijera te predstavnici poslodavaca iz javnog i privatnog sektora.

Savjetodavni odbor potiče rad Centra, pruža stručne i savjetodavne usluge, osigurava domaću i međunarodnu podršku za cjelokupni rad Centra te brine o kvaliteti rada Centra. Radom Savjetodavnog odbora koordinira voditelj i/ili zamjenika voditelja Centra.

Broj i članove Savjetodavnog odbora predlaže Vijeće Centra, potvrđuje Fakultetsko vijeće, a imenuje dekan. Savjetodavni odbor sastaje se najmanje jedanput godišnje, a obavezno prije početka novog projektnog razdoblja i izrade novog programa rada Centra. Po potrebi sastanci Savjetodavnog odbora mogu se voditi i elektroničkim putem.

Veći projekti međunarodnog opsega mogu imati i svoje posebne savjete sastavljene od domaćih i stranih znanstvenika i stručnjaka. Rad takvih savjeta spada u nadležnost voditelja Centra.

## III. Djelatnici Centra

Članak 10.

Ovisno o potrebama i raspoloživim sredstvima, Filozofski fakultet može zasnovati radni odnos s jednom ili više osoba za rad u Centru.

Filozofski fakultet može zasnovati radni odnos s osobom za rad u Centru za obavljanje: (a) znanstveno-nastavnih, (b) nastavnih, (c) znanstveno-istraživačkih, (d) stručnih i (e) administrativnih poslova, sve ovisno o potrebama i raspoloživim sredstvima.

U Centru se mogu zaposliti i osobe na jedno ili više radnih mjesta za rad na pojedinom/im projektu/ima, na određeno vrijeme, koliko traje/u projekt/i, iz sredstava projekta.

Osoba bez radnog iskustva može se primiti u Centar na stručno osposobljavanje za rad sa ili bez zasnivanja radnog odnosa, u trajanju pripravničkog staža, a sukladno važećim zakonskim propisima.

## III. Radne obaveze djelatnika Centra

**Članak 11.**

 Radne obaveze djelatnika Centra definiraju se posebnim aktima i odlukama Vijeća Centra, a u skladu s odgovarajućim odredbama zakona, podzakonskih akata, Kolektivnog ugovora za znanost i visoko obrazovanje, Statuta i akata Fakulteta.

## IV. Financiranje Centra i obveze prema Fakultetu

Članak 12.

Djelatnosti Centra financiraju se iz zajedničkih sredstava Fakulteta, prihodima iz projekata, prihodima ostvarenima vlastitom djelatnošću i donacijama te drugim načinima ovisno o radu Centra i u skladu sa Statutom Fakulteta.

Iz prihoda Centra ostvarenih vlastitom djelatnošću izdvaja se postotak za zajednička sredstva Fakulteta. Ovaj postotak se određuje: (a) za europske, državne i ine projekte prema propisanim pravilima projektnih natječaja i u skladu s projektnim ugovorima; (b) za komercijalne projekte Centra kod kojih se formira tržišna cijena usluga Centra izdvajaju se sredstva u skladu s Pravilnikom o stjecanju i raspodjeli sredstava Fakulteta; (c) za nekomercijalne projekte koji su od posebnog interesa za Centar, Fakultet ili/i Sveučilište prema dogovoru između Centra i Fakulteta, pri čemu u posebnim slučajevima Centar može biti oslobođen od izdvajanja postotka za zajednička sredstva Fakulteta.

Odluku o visini izdvajanja postotka za zajednička sredstva Fakulteta donosi dekan, a na temelju obrazloženog prijedloga Centra.

## V. Obveze Centra prema Fakultetu

Članak 13.

Centar je dužan:

- djelovati u skladu sa Statutom Fakulteta, tradicijom i duhom Fakulteta te raditi na širenju njegova ugleda u zemlji i svijetu,

- izvještavati o radu Centra na kraju svake kalendarske godine dekana i Fakultetsko vijeće,

- donijeti plan i program svog rada na početku svake kalendarske godine, te o njemu izvijestiti dekana i Fakultetsko vijeće.

Izvješće iz podstavka 2. ovoga članka podnosi voditelj Centra. Izvješće mora obuhvatiti rad na projektima i financijsko izvješće o utrošenim sredstvima.

## VI. Obveze Fakulteta prema Centru

Članak 14.

Fakultet:

- osigurava Centru poseban prostor za nesmetan rad, samostalnu telefonsku/fax liniju, računalnu opremu za djelatnike, najmanje dva priključka na internet i najnužniju uredsku opremu,

- izdvaja dio od sredstava ostvarenih vlastitom djelatnošću Centra za njegov redoviti rad,

- izvršava sve popravke u prostorijama i na strojevima na način na koji je to uobičajeno u drugim jedinicama Fakulteta,

- daje Centru na raspolaganje postojeću poslužiteljsku opremu za obavljanje osnovne djelatnosti,

- osigurava Centru mjesto troška i računovodstvene usluge,

- omogućuje Centru izradu posebne web-stranice povezane s web-stranicom Fakulteta.

## VII. Prijelazne i završne odredbe

Članak 15.

Ovaj Pravilnik stupa na snagu osmog dana od dana objave na oglasnoj ploči Fakulteta.

 **D E K A N:**

**prof. dr. sc. Vlatko Previšić**